રાજકોટ, તા.12 : હાઈકોર્ટ દ્વારા જાહેર સ્થળો, નદીઓ-જળાશયોમાં ગણેશ વિસર્જનની મનાઈ ફરમાવ્યાં બાદ સૂરત અને અમદાવાદમાં મહાપાલિકા દ્વારા ગણેશ વિસર્જન માટે કુત્રિમ કુંડ બનાવાયા છે પરંતુ રાજકોટ મનપાએ આ દિશામાં કોઈ પગલા લીધા નથી. રાજકોટ સહિતની સૌરાષ્ટ્રની મહાપાલિકાઓમાં ગણેશ વિસર્જનકુંડ બનાવાયા નથી. આવું શા માટે ? એ પ્રશ્નનો જવાબ મળતો નથી. હિન્દુઓના પ્રથમ પૂજનીય દેવતા એવા રિદ્ધિ-સિદ્ધિના સ્વામી, વિઘ્નહર્તા-સુખકર્તા દૂંદાળાદેવના દશ દિવસીય ગણેશોત્સવનો આવતીકાલથી પ્રારંભ થઈ રહ્યો છે ત્યારે પ્લાસ્ટર ઓફ પેરિસ અને કેમિકલવાળી ગણપતિની મૂર્તિનું જળાશયોમાં વિસર્જન ન થાય તે માટે નદી કિનારે વિસર્જન કુંડ બનાવવા માટે હાઈકોર્ટના આદેશનો રાજકોટ મ્યુનિ.તંત્રએ ઉલાળિયો કર્યો છે.